MEABHRÁN MÍNIÚCHÁIN

1.Ábhar an togra

Baineann an togra seo leis an gcinneadh lena mbunaítear an seasamh a ghlacfar thar ceann an Aontais ag cruinnithe de Chomhairle agus de Thionól an Údaráis Idirnáisiúnta um Ghrinneall na Farraige i ndáil le glacadh agus cur chun feidhme beartaithe na rialachán maidir le saothrú acmhainní mianraí sa Limistéar (ISBA/25/C/WP.1) agus na gcaighdeán agus na dtreoirlínte gaolmhara.

2.Comhthéacs an togra

2.1.Na dréacht-rialacháin maidir le saothrú acmhainní mianraí sa Limistéar

Is é is aidhm do na dréacht‑rialacháin maidir le saothrú acmhainní mianraí sa Limistéar (‘na Rialacháin’) a chur ar a gcumas do na conraitheoirí tiontú ó thaiscéalaíocht acmhainní mianraí sa Limistéar go dtí saothrú na n‑acmhainní sin. Scaipeadh na dréacht‑rialacháin a d’ullmhaigh Coimisiún Dlí agus Teicniúil an Údaráis Idirnáisiúnta um Ghrinneall na Farraige i mí an Mhárta 2019 agus tá siad á gcaibidliú faoi láthair ag Comhairle an Údaráis Idirnáisiúnta um Ghrinneall na Farraige. Dréachtaítear na rialacháin i gcomhréir le cuid XI de Choinbhinsiún na Náisiún Aontaithe maidir le Dlí na Farraige (UNCLOS) agus i gcomhréir leis an gcomhaontú a bhaineann le Cuid XI de UNCLOS a chur chun feidhme. Ceanglaítear leis na dréachtrialacháin go dtabharfar aghaidh ar shaincheisteanna áirithe i gcomhréir le caighdeáin agus treoirlínte a fhorbróidh orgáin an Údaráis Idirnáisiúnta um Ghrinneall na Farraige, nó na caighdeáin agus treoirlínte sin á gcur san áireamh. Beidh na caighdeáin ceangailteach ó thaobh dlí ar Chonraitheoirí agus ar an Údarás Idirnáisiúnta um Ghrinneall na Farraige, ach ní bheidh sna treoirlínte ach moladh. Tá an tAontas Eorpach ina pháirtí in UNCLOS. De bhun Airteagal 2 de Chinneadh 98/392/CE ón gComhairle an 23 Márta 1998, comhordóidh an tAontas agus a Bhallstáit na seasaimh a ghlacfaidh siad i gcomhlachtaí an Údaráis Idirnáisiúnta um Ghrinneall na Farraige i gcomhréir leis an nós imeachta a leagtar síos in Iarscríbhinn III.

2.2.Cruinnithe de Chomhairle an Údaráis Idirnáisiúnta um Ghrinneall na Farraige

Is í an Chomhairle orgán feidhmiúcháin an Údaráis Idirnáisiúnta um Ghrinneall na Farraige. Tá sé laistigh de Chomhairle an Údaráis Idirnáisiúnta um Ghrinneall na Farraige go bhfuil na rialacháin á gcaibidliú agus go nglacfar iad ina dhiaidh sin sula gcuirfear faoi bhráid Thionól an Údaráis Idirnáisiúnta um Ghrinneall na Farraige iad, an t‑orgán uachtarach agus polaitiúil ar a bhfuil 167 chomhalta agus an tAontas Eorpach, chun a fhormheas deiridh a thabhairt. Cuirfidh Comhairle an Údaráis Idirnáisiúnta um Ghrinneall na Farraige na rialacháin i bhfeidhm go sealadach, go dtí go bhformheasfaidh an Tionól iad. Mar pháirtí in UNCLOS, tá an tAontas Eorpach go huathoibríoch ina chomhalta de Thionól an Údaráis Idirnáisiúnta um Ghrinneall na Farraige agus ina bhreathnóir i gComhairle an Údaráis Idirnáisiúnta um Ghrinneall na Farraige, ina bhfuil 36 chomhalta arna dtoghadh ag an Tionól. Mar riail ghinearálta, ba cheart gur trí chomhthoil a dhéanfaí an chinnteoireacht i gComhairle an Údaráis Idirnáisiúnta um Ghrinneall na Farraige. Má theipeann ar gach iarracht chun teacht ar chinneadh trí chomhthoil, déanfaidh tromlach comhaltaí, agus iad i láthair agus ag vótáil, na cinntí faoi cheisteanna nós imeachta, agus déanfaidh dhá thrian de na comhaltaí, agus iad i láthair agus ag vótáil, cinntí faoi cheisteanna substainte. Mar bhreathnóir i gComhairle an Údaráis Idirnáisiúnta um Ghrinneall na Farraige, níl aon cheart vótála ag an Aontas. Mar sin féin, tá cearta rannpháirtíochta agus vótála ag an Aontas i gComhthionól an Údaráis Idirnáisiúnta um Ghrinneall na Farraige.

2.3.An togra maidir le rialacháin a bheith á nglacadh go sealadach ag Comhairle an Údaráis Idirnáisiúnta um Ghrinneall na Farraige

Cuireadh an chéad dréacht de na rialacháin i láthair ag an 23ú seisiún de Chomhairle an Údaráis Idirnáisiúnta um Ghrinneall na Farraige i mí Lúnasa 2017. Chomhaontaigh Coimisiún Dlí agus Teicniúil an Údaráis um Ghrinneall na Farraige mar aon leis an gComhairle sceideal lena ndírítear ar an gcaibidlíocht ar na rialacháin a thabhairt chun críche faoi 2020, ach de dheasca phaindéim Covid‑19, áfach, tá an 26ú seisiún den Chomhairle a beartaíodh do mhí Iúil 2020 curtha siar go dtí go bhfógrófar a mhalairt

Beidh na rialacháin atá beartaithe ceangailteach ó thaobh dlí ar na páirtithe i gcomhréir le UNCLOS agus le Comhaontú 1994 maidir le Cuid XI de UNCLOS a chur chun feidhme.

2.4 An formheas atá beartaithe a dhéanamh ar na rialacháin ag Tionól an Údaráis Idirnáisiúnta um Ghrinneall na Farraige

A luaithe a chuirfidh Comhairle an Údaráis Idirnáisiúnta um Ghrinneall na Farraige bailchríoch ar an gcaibidlíocht maidir leis na rialacháin agus a luaithe a bheidh sí in ann iad a ghlacadh go sealadach, cuirfear na rialacháin faoi bhráid Thionól an Údaráis Idirnáisiúnta um Ghrinneall na Farraige ionas gur féidir leis iad a bhreithniú agus a fhormheas go críochnaitheach.

3.An seasamh a ghlacfar thar ceann an Aontais

Baineann na rialacháin atá beartaithe freisin le nithe substainteacha a bhfuil inniúlacht sheachtrach ag an Aontas ina leith de bhua Airteagal 3(2) CFAE.

Go háirithe, tá inniúlacht ag an Aontas maidir leis na codanna sin de na rialacháin a bhaineann le cosaint na muirthimpeallachta. De réir struchtúr Airteagal 3(2) CFAE, tá inniúlacht sheachtrach ag an Aontas de réir an cháis. Ar an gcéad dul síos, de bhrí go bhforáiltear maidir le forálacha UNCLOS a bhaineann leis an muirthimpeallacht sa ghníomh reachtach lena dtugtar UNCLOS i gcrích thar ceann an Aontais. Ar an dara dul síos, toisc go bhfuil gá le gníomhaíocht ón Aontas maidir leis na rialacháin chun é a chur ar a chumas don Aontas a inniúlacht inmheánach a fheidhmiú, amhail i gcás na hinniúlachta comhshaoil atá faighte aige. Ar deireadh, tá inniúlacht sheachtrach ag an Aontas ós rud é go bhféadfadh roinnt forálacha sa rialachán difear a dhéanamh do rialacha comhchoiteanna nó a raon feidhme a athrú. Anseo, cumhdaítear acquis an Aontais (go háirithe maidir le reachtaíocht thánaisteach an Aontais i réimse an chomhshaoil, agus comhaontuithe idirnáisiúnta eile a bhfuil an tAontas ina pháirtí iomlán iontu) nó d’fhéadfadh codanna de na dréachtrialacháin (nó de na caighdeáin agus de na treoirlínte gaolmhara) difear a dhéanamh dó, rud a thugann inniúlacht don Aontas maidir leis na codanna sonracha sin, a bhfuil cuid acu eisiach.

Dá thoradh sin, tá an tAontas i dteideal a bheith i láthair ag an Údarás Idirnáisiúnta um Ghrinneall na Farraige i ndáil leis na codanna ábhartha de na rialacháin a chuirtear i láthair sa ráiteas seo, agus i ndáil leis na caighdeáin agus na treoirlínte gaolmhara. Thairis sin, le prionsabal an chomhair dhílis ceanglaítear ar na Ballstáit gníomhú ar bhealach áirithe in imeachtaí an Údaráis Idirnáisiúnta um Ghrinneall na Farraige.

Tá sé beartaithe an seasamh a ghlacfar thar ceann an Aontais ag cruinnithe de Chomhairle agus de Thionól an Údaráis Idirnáisiúnta um Ghrinneall na Farraige a bhunú de réir cur chuige dhá shraith. Leagfar amach le Cinneadh ón gComhairle bunphrionsabail agus treoshuímh sheasamh an Aontais, agus, dá éis sin, déanfar an seasamh a choigeartú le haghaidh gach cruinnithe le páipéir leathoifigiúla ón gCoimisiún a phléifear i Meitheal na Comhairle.